Matilde Serao nascette d''o matrimmonio 'e l'avvocato napulitano Francesco Serao cu Paolina Borely, na nobbele grieca, d''a famiglia d''e princepe Scanavy 'e Trebisonda. 'O pate Francesco, avvocato e giurnalista lassaje 'a città 'o 1848 quanno 'o jevano truvanno pecché era azzeccato a 'o muvimento anti-borbonico. Pe' tramente ca steva n'esilio 'n Grecia truvaje nu posto comme prufessore. Llà canoscette e s'ammaretaje cu Paolina Borely, ca sarrà 'a madre e mudello d''a giovane Matilde.